De nordjyske ingeniører er de bedst lønnede ingeniører vest for Storebælt. Men de gode lønsedler kommer først efter 20 års anciennitet. For i de yngre år kan de ikke helt følge gennemsnittet for ingeniørernes lønninger på landsplan, det viser tal fra Ingeniørforeningens seneste lønstatistik. Men så hæver de sig til gengæld over gennemsnittet. Det fortæller Ingeniørforeningen i Danmark. - Det er rart at se, at Nordjylland også kan være med, når det gælder om at skabe gode forhold. Det må være et tegn på, at virksomhederne har set, at hvis de skal gøre sig attraktive og sørge for at tiltrække og fastholde de bedste hoveder, så må de til lommerne, siger formanden for Ansatte Ingeniørers Råd, Ole Høyer. I disse tider med god beskæftigelse og stor efterspørgsel på ingeniører, håber Ole Høyer, at også de yngre årgange kan komme op over landsgennemsnittet.

Referat:
Det tager bare sin tid at nå op på det høje lønniveau